**Πτυχιακή Εργασία**

**Σκοπός**

Μέσω από το μάθημα επιλογής «Πτυχιακή Εργασία» (ΜΕ815) δίνεται η δυνατότητα στους φοιτητές με αποδεδειγμένα καλή πορεία σπουδών, να εντρυφήσουν σε ένα ειδικό θέμα της μαθηματικής περιοχής προτίμησής τους. Στόχος είναι η επέκταση της γνώσης τους, η εμβάθυνση και η ανάπτυξη της μαθηματικής ικανότητός τους, με σκοπό την περαιτέρω σταδιοδρομία και εξέλιξη του φοιτητή**.**

**Προϋποθέσεις**

Για να αναλάβουν οι φοιτητές την εκπόνηση πτυχιακής εργασίας πρέπει:

1. να βρίσκονται στο 8ο ή 9ο  ή 10ο εξάμηνο των σπουδών τους,
2. να έχουν εξεταστεί επιτυχώς σε μαθήματα που αντιστοιχούν σε τουλάχιστον 180 διδακτικές μονάδες (ECTS), με μέσο όρο βαθμολογίας τουλάχιστον 6.5,
3. να έχουν εξεταστεί επιτυχώς, με υψηλή βαθμολογία, σε αριθμό μαθημάτων ο οποίος θα καθορίζεται από τον επιβλέποντα καθηγητή.

**Διαδικασία ανάθεσης**

Πτυχιακές εργασίες ανατίθενται στην αρχή κάθε εξαμήνου. Ο φοιτητής, αφού έρθει σε συνεννόηση με τον καθηγητή που επιθυμεί να συνεργαστεί για το θέμα της μελέτης, υποβάλλει στη γραμματεία κατά τη διάρκεια της περιόδου δήλωσης μαθημάτων (και μόνο τότε), αίτηση στην οποία αναφέρονται μεταξύ άλλων ο επιβλέποντας καθηγητής, ο τίτλος της πτυχιακής εργασίας και οι τίτλοι των μαθημάτων που απαιτούνται από τον επιβλέποντα καθηγητή. Η αίτηση περνάει από έλεγχο της γραμματείας ως προς τις παραπάνω προϋποθέσεις και παίρνει τελική έγκριση από τη συνέλευση του τμήματος. H διαδικασία ανάθεσης για κάθε φοιτητή μπορεί να γίνει το πολύ μία φορά καθ' όλη τη διάρκεια των σπουδών του.

Ο επιβλέπων καθηγητής θα πρέπει να είναι αποκλειστικά μέλος ΔΕΠ της Σχολής Θετικών Επιστημών και μπορεί να επιβλέψει το πολύ δύο πτυχιακές εργασίες του Τμήματος Μαθηματικών ανά ακαδημαϊκό έτος.

**Διαδικασία κρίσης**

O επιβλέπων καθηγητής καθορίζει το βαθμό που δίνεται στην εργασία, μετά από τη δημόσια παρουσίασή της και την κατάθεσή της σε ηλεκτρονική μορφή (LaTeX) στη βιβλιοθήκη του Τμήματος.

**Διάρκεια - Αντιστοιχία σε μαθήματα**

H εργασία μαζί με την προφορική της παρουσίαση και την παράδοσή της σε ψηφιακή μορφή, θα πρέπει να έχει συμπληρωθεί το αργότερο μέχρι το τέλος της εξεταστικής περιόδου του Ιουνίου (ή Σεπτεμβρίου), ή του Φεβρουαρίου προκειμένου για εργασίες που ανετέθησαν στην αρχή του χειμερινού εξαμήνου.

Mε την επιτυχή συμπλήρωση πτυχιακής εργασίας καλύπτονται 12 διδακτικές μονάδες (ECTS) του 8ου Εξαμήνου.